
Izvorul juridic al sistemului drepturilor omului se regăseşte în două tratate: Convenţia Europeană a Drepturilor Omului – adoptată la Roma la 4 noiembrie 1950, intrată în vigoare în septembrie 1953, document prin care se iau primele măsuri în vederea asigurării garantării unora din drepturile enumerate în Declaraţia Universală a Drepturilor Omului (decembrie 1948) – şi Carta Socială Europeană, document elaborat la Torino, la 18 octombrie 1961 şi intrat în vigoare la 26 februarie1965, care reprezintă un ansamblu de drepturi fundamentale în domeniul muncii, angajării, relaţiilor sociale şi securităţii sociale.

Obiectul de reglementare al Convenţiei Europene a Drepturilor Omului este reprezentat de drepturile şi libertăţile fundamentale ale omului. De asemenea, se consideră că în conţinutul ei, Convenţia integrează pe deplin drepturile omului în sfera dreptului pozitiv şi, în acelaşi timp, pune bazele protecţiei europene a drepturilor omului, oferindu-le indivizilor beneficiul unui control jurisdicţional al respectării drepturilor lor. Unul dintre drepturile garantate în Convenţie, deşi indirect, este dreptul la un mediu sănătos. Acesta este considerat, de o parte a literaturii juridice de specialitate, ca făcând parte din a treia generaţie de drepturi ale omului, numite drepturi de solidaritate, alături de dreptul la pace, dreptul la dezvoltare etc., care însă nu se bucură de o consacrare expresă în Convenţie.
Ţinând cont de importanţa acestui drept, Curtea Europeană a Drepturilor Omului a recurs la tehnica „protecţiei prin ricoşeu” care a permis extinderea protecţiei unor drepturi garantate de Convenţie la drepturi care nu sunt prevăzute de aceasta. Astfel, printr-o interpretare extensivă a domeniului de aplicare a unor drepturi prevăzute

expres de Convenţie, dreptul la un mediu sănătos a fost alăturat dreptului la viaţă privată, fiind considerat o componentă a acestui drept, în acest fel ajungându-se la protejarea indirectă a dreptului la mediu.
Interesul pentru problemele de mediu a apărut mult mai târziu, în anul 1972, în cadrul primei Conferinţe Mondiale a Naţiunilor Unite organizată la Stockholm. Aceasta a fost prima conferinţă mondială în domeniul protecţiei mediului, la care au participat delegaţi din 114 state. Cel mai important document adoptat în cadrul Conferinţei este reprezentat de „Declaraţia asupra mediului înconjurător”, în cadrul căruia s-a stabilit un număr de 26 de principii privind drepturile şi obligaţiile statelor în acest domeniu şi mĳloacele de dezvoltare a cooperării internaţionale. Importanţa documentului constă în faptul că se afirmă explicit, pentru prima dată, legătura dintre protecţia mediului şi drepturile omului. Astfel, Principiul 1 al documentului precizează că „Omul are dreptul fundamental la libertate, egalitate şi condiţii de viaţă satisfăcătoare, într-un mediu a cărui calitate îi permite să trăiască în mod demn şi în prosperitate. El are datoria sacră de a proteja şi îmbunătăţi mediul înconjurător pentru generaţiile prezente şi viitoare (...)”. Documentul stabileşte o legătură între drepturile omului şi protecţia mediului, calitatea acestuia din urmă fiind un factor esenţial pentru asigurarea unor condiţii de viaţă satisfăcătoare, dar, cu toate acestea, nu recunoaşte în mod direct un drept la mediu. Un alt element de noutate este acela că prin acest document s-au pus bazele dezvoltării dreptului internaţional al mediului. 
Primul instrument juridic internaţional care consacră explicit dreptul la mediu a fost adoptat în cadrul Conferinţei Organizaţiei Unităţii Africane sub denumirea de „Carta

africană a Drepturilor Omului şi ale Popoarelor”, un document regional, care în art. 24 prevede că „toate popoarele au dreptul la un mediu general satisfăcător, favorabil dezvoltării lor”. Documentul este cu atât mai important cu cât el provine din partea unei structuri de cooperare aparţinând ţărilor lumii a treia care din cauza dificultăţilor economico-sociale nu acordă un loc prioritar preocupărilor ecologice.
Deoarece ulterior primei Conferinţe ONU, care a avut loc la Stockholm în anul 1972, garantarea procedurală a dreptului la un mediu sănătos şi recunoaşterea acestuia ca drept de sine stătător au pătruns în tradiţiile constituţionale comune, de la acel moment toate Constituţiile europene au suferit revizuiri sau au fost înlocuite inserând prevederi referitoare la acest drept considerat de nouă generaţie. 
Constituţiile naţionale, care au luat în considerare exigenţele de mediu sub forma drepturilor fundamentale sunt din ce în ce mai numerose. Constituţionalizarea a cunoscut un avânt deosebit după Conferinţa de la Stockholm din 1972: legile fundamentale adoptate după această dată fac adesea referinţă la mediu. De exemplu, Constituţia Spaniei din 1978 evocă dreptul fiecăruia de a beneficia de un mediu „adecvat pentru dezvoltarea persoanei”. De asemenea, ţările din Europa de Est introduc reglementări privind mediul (Ungaria, Slovenia, Polonia). După 1972, statele membre ale Uniunii Europene au prevăzut garantarea dreptului la mediu sănătos în legile lor fundamentale (Franţa în anul 2005, Germania în anul 1994, Belgia şi Suedia care au adoptat dispoziţii privind mediul cu ocazia revizuirilor constituţionale din 1994, respectiv 1999). Legea constituţională din Austria (1984) angajează Republica în protejarea „mediului natural”. După extinderea Uniunii Europene, în 2004, numai din Constituţiile Danemarcei şi Irlandei lipsesc dispoziţii exprese privind problematica mediului.

De o importanţă maximă sunt şi prevederile comunitare ale Tratatului de la Maastrich, din 1995. Aceasta prevede că „Uniunea recunoaşte drepturile fundamentale ale omului, aşa cum sunt ele garantate de Convenţia Europeană de la Roma (1950) şi cum rezultă din tradiţiile constituţionale, comune ale statelor membre, precum şi din principiile generale ale dreptului comunitar”, recunoscând, indirect, dreptul fundamental la mediu în cadrul drepturilor omului, cu caracter inalienabil, recunoscute şi garantate la nivelul ordinii jurisdicţionale comunitare. Autorii literaturii de specialitate apreciază că, în virtutea faptului că nu există un document cu caracter juridic la nivel european sau comunitar care să consacre şi să garanteze un drept fundamental la mediu, acestuia i se conferă statutul de componentă esenţială a tradiţiilor constituţionale ale statelor europene.
Garantarea dreptului la un mediu sănătos în Constituţiile naţionale ale statelor europene 
(ţări membre/nemembre ale Uniunii Europene)
	Anul introducerii
	Statul

	1948 
	Italia

	1964
	Malta

	1971
	Elveţia

	1974
	San Marino

	1975 
	Grecia

	1976
	Portugalia

	1978 
	Spania

	1982
	Turcia

	1983
	Olanda

	1984
	Austria

	1987
	Suedia

	1989
	Ungaria

	1990
	Croaţia

	1991
	Bulgaria, Macedonia, Slovenia

	1992
	Estonia, Cehia, Norvegia, Slovacia

	1993
	Andorra

	1994
	Moldova, Belgia, Germania, Belarus

	1995
	Finlanda, Georgia

	1996
	Ucraina

	1997
	Polonia

	1998
	Albania, Letonia

	2003
	România

	2005
	Franţa

	2006
	Serbia

	2007
	Muntenegru, Luxembourg


Respectând obligaţiile ce decurg din Convenţia Europeană a Drepturilor Omului şi Charta Socială Europeană se pot rezuma cinci categorii de bune practici ale statelor membre
:

1. Integrarea dreptului mediului în politicile naţionale şi într-un cadru juridic;

2. Exercitarea controlului asupra activităţilor cu un potenţial nefast pentru mediul înconjurător;

3. Obligaţia de a se acţiona în funcţie de evaluarea impactutlui asupra mediului înconjurător;

4. Garantarea participării publicului şi garantarea accesului acestuia la informaţii cu privire la mediul înconjurător;
5. Garantarea accesului la justiţie pentru apărarea drepturilor de mediu şi instaurarea problematicii de mediu ca o problemă de interes public.
Dreptul la un mediu sănătos în România

Conform teoreticienilor, procesul consacrării şi garantării dreptului la mediu a cunoscut în România o evoluţie asemănătoare cu cea din celelalte state europene: o emergenţă progresivă la nivel legislativ, potenţată de ratificarea instrumentelor juridice internaţionale în materie şi pregătirea aderării la Uniunea Europeană, precum şi de recunoaştere a acesteia în jurisprudenţa Curţii Europene a Drepturilor Omului şi încununarea sa prin recunoaşterea constituţională.
Prima lege-cadru privind protecţia mediului, Legea nr. 9/1973 nu cuprindea nicio dispoziţie referitoare la un drept la mediu. Abia după 1990, recunoaşterea şi garantarea dreptului la un mediu sănătos a căpătat contur. Prevederile vechii Constituţii din 1991 au reprezentat punctul de plecare, de o importanţă deosebită, pentru elaborarea şi adoptarea unei noi legi-cadru în materie, Legea nr. 137/1995 privind protecţia mediului.
Importanţa Legii nr. 137/1995 constă în faptul că a consacrat expres, ca drept subiectiv, dreptul la un mediu sănătos şi a prevăzut, drept garanţii procedurale ale acestuia, accesul la informaţia de mediu, dreptul de a se asocia în organizaţii de apărare a calităţii mediului, dreptul de consultare în vederea luării deciziilor privind dezvoltarea politicilor legislative şi a normelor de mediu, eliberarea acordurilor şi autorizaţiilor de mediu, dreptul de a se adresa direct sau prin intermediul unor asociaţii, autorităţilor administrative sau judecătoreşti în vederea prevenirii sau în cazul producerii unui prejudiciu direct sau indirect, dreptul la despăgubire pentru prejudiciul suferit. Una dintre garanţiile procedurale consacrate de Legea nr.137/1995 este şi dreptul de acces la informaţia de mediu. În acest sens, un rol important în reglementarea acestei garanţii l-a reprezentat ratificarea de către România a Convenţiei de la Aarhus privind accesul la informaţie, participarea publicului la luarea deciziilor şi accesul la justiţie în problemele de mediu.
Cel mai important pas, în vederea consacrării dreptului la un mediu sănătos, a fost reprezentat de revizuirea Constituţiei în anul 2003, care în Capitolul II (Drepturile şi

libertăţile fundamentale) al Titlului II (Drepturile, libertăţile şi îndatoririle fundamentale), consacră art.35 - „Dreptul la un mediu sănătos”: „(1) Statul recunoaşte dreptul oricărei persoane la un mediu înconjurător sănătos şi echilibrat ecologic. (2) Statul asigură cadrul legislativ pentru exercitarea acestui drept. (3) Persoanele fizice şi juridice au îndatorirea de a proteja şi a ameliora mediul înconjurător.” Astfel, art. 35 arată că titularii acestui drept nu sunt doar cetăţenii români, ci orice subiecte individuale de drept şi dincolo de obligaţiile de ordin legislativ care îi sunt impuse chiar prin textul constituţional, statul trebuie să participe activ la cooperarea internaţională în acest domeniu, ştiut fiind că problema protecţiei mediului înconjurător face tot mai des obiectul nu doar al colaborărilor în plan ştiinţific, dar mai ales al negocierilor politice şi al documentelor internaţionale cu caracter juridic.
Ulterior, în spiritul reglementărilor constituţionale, a fost adoptată Ordonanţa de urgenţă a Guvernului nr. 195/2005 privind protecţia mediului, care în art. 5 prevede că „statul recunoaşte tuturor persoanelor dreptul la un mediu sănătos şi echilibrat ecologic”, iar în art. 6 că „protecţia mediului constituie obligaţia şi responsabilitatea autorităţilor administraţiei publice centrale şi locale, precum şi a tuturor persoanelor fizice şi juridice”. În ceea ce priveşte exercitarea dreptului de a se adresa autorităţilor administrative şi/sau judecătoreşti în cazul în care un anumit component al mediului este pus în pericol sau când se cauzează un prejudiciu patrimonial ca urmare a unei poluări, O.U.G. nr.195/2005 privind protecţia mediului recunoaşte calitatea procesuală activă oricărei persoane fizice, precum şi a organizaţiilor neguvernamentale pentru protecţia mediului în vederea conservării mediului, indiferent dacă s-a produs sau nu un prejudiciu.

Actualul sistem legislativ din România în materie de mediu, caracterizat prin consacrarea constituţională a dreptului fundamental la un mediu sănătos, prin ratificarea unor reglementări internaţionale importante în acest domeniu şi prin dezvoltarea reglementărilor interne, astfel încât să se asigure o garantare efectivă şi eficientă a acestui drept, se înfăţişează ca fiind un sistem legislativ care asigură o protecţie eficientă a dreptului la un mediu sănătos.

� P.Truşcă, A.Truşcă-Trandafir – Dreptul fundamental al omului la un mediu sănătos în jurisprudenţa CEDO, Revista Transilvană de Ştiinţe Administrative 1(23)/2009


� A.Nedelcu, O.Surdescu - Reflecţii cu privire la constituţionalizarea dreptului la un mediu sănătos în Uniunea Europeană, Revista Sfera Politicii nr.149/2010


� http://www.coe.int/t/dghl/standardsetting/hrpolicy/Other_Committees/GT-DEV-ENV_docs/Manual_Env_2012_nocover_Fr.pdf

